Invota

### Elhelyezkedése, éghajlat

A **Votabia** nevű országot az **invota** nép lakja, fővárosuk Givis. Területileg és lakosságilag is a legkisebb állam, nagyjából 1,9 millió négyzetkilométeren él körülbelül 1,9 millió invota. Nyugatról a Sagsaer-hegység, északról a Teinaf-hegység, délről az Irseus-tenger határolja. Keleti határa a Gowebosu folyóval párhuzamos, de nem ér el addig. Majdnem az egész ország a Depvo folyó vízgyűjtő területe. A hegyekről leömlő vízmennyiségnek hála a terület növényzete dús, a környező dombok erdőkkel és mezőkkel tagoltak. Az időjárás párás és meleg, a hegyekhez közeledve értelemszerűen hűvösebb.

### Államszervezet

**Votabia** autokrata, matriarchális társadalom. Az uralkodó a királynő, aki a hagyomány szerint csak kiváló harcosokkal házadosik össze. A katonaság főparancsnoka, az ország második embere, mindig a férje. Tanácsadónak idős, 100 év fölötti nőket választanak, de a számuk folyton változik (akár 2-3 és 40-50 fő közt).

### Az invoták

Az invoták felismerhetőek arról, hogy világít a testük. Ez fiatalabb korban gyengébb, majd erősödik, ahogy idősödnek. A lelki traumák (hozzátartozó elvesztése, háborús részvétel, stb) hatására is erősödhet a fényük, ezért általános elv, hogy akinek erősebb a fénye, azt jobban tisztelik. A királyi és nemesi családok fényesebbek az átlagosnál. A fényük kezdetben gyenge, más népek alig látják, de az invotáknak rendkívül jó a látása, kis kilengéseket is észrevesznek egymáson, amiket az aktuális érzéseik váltanak ki. Mivel az érzelmeiket a testük fényével mutatják, ezért a kívülállónak érzéketlennek tűnnek, ugyanis nem mosolyognak, nevetnek vagy sírnak, hanem a fényük erősödik, gyengül, vagy vált színt.

Nem kedvelik a nappali fényt, ezért főleg barlangokban és olyan ablak nélküli házakban élnek, amiknek van pincéje. A településeik emiatt folyoktól távolabb, dombtetőkön vannak. Az újszülötteket két évig a föld alatt tartják - különben a nappali fénytől örökre megvakulnának - majd kezdetben csak éjszaka viszik fel őket a felszínre. A baedista vallás követői. Alacsonyak, 1,6-1,7m magasra nőnek, a hajuk szürke vagy fehér, a szemük fehér. Akár 140-150 évig is élnek.

**Szélsőséges képességek**

Sok invota képes változtatni a saját fényének erejét és színét, de nagyon kevesen tudják precízen irányítani. Aki képes rá, az éjszaka és akár szürkületben is szinte láthatatlanná tud válni a környezetét utánozva, illetve ha mozdulatlanok maradnak, képesek fényes nappal is eltűnni. Az irányított fény másra is használható: egy hányatatott sorsú invota harcos képes volt percekre elvakítani a környezetét egy villanással.

#### Színek

Az invoták színe - azaz érzelme - egy kívülállónak csak akkor ismerhető fel, ha az egyértelmű és konkrét. Árnyaltabb és kevert érzelmeket csak az invoták ismerik fel egymáson. A bárki számára felismerhető színek:

- semleges - fehér

- szeretet - rózsaszín

- harag - piros

- félelem - narancs

- öröm - sárga

- meglepődés - zöld

- szomorúság - kék

- undor - lila

### Gazdaság, közlekedés

Nagyobb városok környékén állattenyésztéssel és növénytermesztéssel is foglalkoznak, de a kisebb településeknél gyakori és normális, hogy éjszakánként vadászni mennek. A föld alatti életvitelük miatt hozzájutnak ritka és drága ércekhez, ásványokhoz, amiket nyersen vagy ékszerként tudnak értékesíteni más népeknek.

Bár a dzsungeles terület határain kívül szabadon élnek a nagyobb, északi lovak is, a gyaloglást jobban kedvelik, és csak szekerek húzására használják a hátasokat. Nagyvárosaikat kövezett utak kötik össze.

### Kultúra

Főleg a szobrászat foglalkoztatja őket, szeretik a lakhelyeik belső falát különféle kitapintható motívumokkal díszíteni. Ez legtöbbször csak sorminta, de előkelőbb helyeken növények, állatok és emberek alakjai is megfigyelhetőek rendkívüli pontossággal. Halk, orrhangú dúdolással szoktak "énekelni", ami a barlangrendszerekben kísértetiesen hangzik. Egymást üdvözölni és elköszönni a **seidneot** *(szejdneot)* szót használják, ami az eaver "látlak" (Sei adnei siot.) kifejezésből ered.

Ünnepeik: